送王道元運判致政歸潛皖
作者：王銍
朝代：宋

paragraphs: 好山如幽人，深絕常避地。
潛峯獨呈露，孤立信奇最。
高擁一峯寒，縹緲亂雲氣。
萬古招行人，誰與賞心會。
我公實仙才，崑閬失品次。
挽公青霞襟，來作綉衣使。
終尋汗漫遊，高舉九霄外。
行色開畫圖，秋容掩新霽。
造化爲我娛，神超物無累。
我窮知音稀，與世久無味。
落葉掃不禁，歲月水東逝。
愁作送公詩，出門更何詣。
贈言詞亦貧，無以報高誼。
野宿慎衣裘，寒霜方夜墜。